[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 24.3.2009

COM(2009) 133 окончателен

ДОКЛАД НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ

относно разработването на второ поколение Шенгенска информационна система (ШИС II) Доклад за напредъка юли — декември 2008 г.

СЪДЪРЖАНИЕ

1. Въведение 3

2. Етап в развитието на проекта 3

2.1. Напредък през разглеждания период 3

2.1.1. Общ график за ШИС II 3

2.1.2. Подготовка за миграцията 4

2.1.2.1. Правни инструменти за миграцията 4

2.1.2.2. Спецификация на конвертора 4

2.1.3. Инсталиране на мрежата 4

2.1.4. Изпитване на централната ШИС II 4

2.1.5. Изпитвания с участието на държави-членки и потребители 5

2.1.5.1. Изпитвания на връзката (Connectivity Test, ICT) 5

2.1.5.2. Изпитвания за съответствие (Compliance Test, CT) 5

2.1.5.3. Оперативно изпитване на системата (Operational Systems Test, OST) 5

2.1.6. Оперативно управление 6

3. Управление 6

3.1. График 6

3.2. Финансово управление 7

3.3. Управление на проекта 7

3.3.1. Управителен съвет на проекта 7

3.3.2. Комитет за ШИС II 7

3.3.3. Планиране и координиране на национално равнище 8

3.3.4. Съветът 9

4. Приоритети за следващия отчетен период 9

4.1. Изготвяне и изпълнение на анализ и корективен план за справяне с неуспеха на оперативното изпитване на системата (OST) 9

4.2. Общ подход към управлението на програмата 9

4.3. Изпитване 9

4.3.1. Към общ подход в изпитванията 9

4.3.2. Изпитвания за временно приемане на системата (Provisional System Acceptance Tests, PSAT) 10

4.3.3. Подготовка за общо изпитване (GT) 10

4.4. Разработки във връзка с миграцията 10

4.5. Оперативно управление 10

4.6. Сигурност и защита на данните 11

5. Заключения 11

1. Въведение

В настоящия доклад за напредъка се описва извършената от Комисията работа през второто шестмесечие на 2008 г. по разработването на Шенгенска информационна система (ШИС II) от второто поколение. Този доклад се представя на Съвета и на Европейския парламент в съответствие с член 6 от Регламент (ЕО) № 2424/2001 на Съвета от 6 декември 2001 г.[1] за разработване на второ поколение Шенгенска информационна система (ШИС II). Той представлява също и доклад за напредъка в изпитванията, както е предвидено в Регламент (ЕО) № 189/2008 на Съвета и Решение 2008/173/ЕО на Съвета относно изпитванията на Шенгенска информационна система от второ поколение (ШИС II).

Проектът ШИС II е разделен на три етапа. Първият етап се състоеше в проектирането на системата и бе приключен преди настоящия отчетен период. През втория етап се работи върху разработването и изпитването на централната система, създала проблеми през отчетния период. В третия етап се провеждат окончателни изпитвания и миграцията от сега използваната система ШИС 1+ към ШИС ІІ. За да се очертае пълна картина на спектъра дейности по проекта ШИС ІІ, настоящият доклад описва реални и потенциални рискове и предприетите или предвидени дейности във всяка застъпена в текста област. Освен това има специални раздели за финансовото и оперативното управление и управлението на проекта.

2. Етап в развитието на проекта

2.1. Напредък през разглеждания период

2.1.1. Общ график за ШИС II

През първите месеци на 2008 г. Комисията в много тясно сътрудничество с експерти на държавите-членки и потребителите и с „Приятелите на ШИС II“[2] се зае с преразглеждане на графика за ШИС II. За съжаление, въпреки всички превантивни мерки, предприети от Комисията за гарантиране на навременното провеждане на изпитванията съгласно планираните крайни срокове (септември 2009), главният изпълнител на проектирането на ШИС ІІ се сблъска със сериозни трудности в централната система.

Като пряко следствие от това на 4 септември 2008 г. бе преустановено оперативното изпитване на системата, което постави под въпрос общия график, одобрен от Съвета на министрите през юни 2008 г.

Тези и други проблеми бяха обсъдени задълбочено от „Приятелите на ШИС II“, в компетентните подготвителните органи на Съвета и на заседания на Съвета.

2.1.2. Подготовка за миграцията

2.1.2.1. Правни инструменти за миграцията

През април 2008 г. Комисията представи правните инструменти за регламентиране на миграцията от ШИС 1+ към ШИС ІІ, а именно Регламент (ЕО) № 1104/2008 на Съвета[3] и Решение 2008/839/ПВР на Съвета относно миграцията от Шенгенската информационна система (ШИС 1+) към Шенгенската информационна система от второ поколение (ШИС II)[4]. Правните инструменти бяха приети от Съвета по ПВР на 24 октомври 2008 г. Изискваният бюджет за 2009 г. за по-нататъшно разработване и за задания, свързани с миграцията, през 2009 г. възлиза общо на 14 млн. EUR. При необходимост датата (на миграцията) може да бъде променена в съответствие с процедурата по член 17, параграф 2 от двата инструмента. Срокът на действие и на двата инструмента изтича на дата, определена от Съвета, и във всички случаи не по-късно от 30 юни 2010 г.

2.1.2.2. Спецификация на конвертора

Проведоха се редовни месечни семинари „ Миграция към ШИС ІІ “ с главния изпълнител на проектирането и с държави-членки и потребители, за да се формулират изискванията и спецификациите за конвертора и процедурите за миграция към ШИС ІІ. Конверторът е технически инструмент, благодарение на който по време на миграцията се осъществява последователна и надеждна комуникация между централните системи на ШИС 1+ и ШИС ІІ.

С главния изпълнител на проектирането бе договорен нов, специален договор за дейностите по разработването на този конвертор.

Изискванията към конвертора за ШИС ІІ бяха подготвени от Комисията в тясно сътрудничество с експерти на държави-членки и потребители и главният изпълнител на проектирането пристъпи към разработването му.

2.1.3. Инсталиране на мрежата

По проекта ШИС II ще бъде осигурена комуникационна мрежа, покриваща голямо пространство, която отговаря на изискванията за наличност, сигурност, географско покритие и ниво на обслужване и благодарение на която ще се осъществява комуникацията между националните системи и централната система[5]. На 1 юли 2008 г. бе намерено решение на грешка в конфигурацията на обекта в Страсбург, която бе довела до срив в мрежата, продължил два дни. Бяха предприети корективни мерки, за да се предотвратят подобни инциденти в бъдеще.

2.1.4. Изпитване на централната ШИС II

Изпитванията на системното решение (System Solution Test, SST) имаха за цел проверят дали централната ШИС II на централния обект отговаря на техническата спецификация. Тези изпитвания, проведени без националните системи, бяха приключени през декември 2007 г. и приети в началото на 2008 г.

2.1.5. Изпитвания с участието на държави-членки и потребители

В момента се провеждат три вида изпитвания с участието на държави-членки и потребители.

2.1.5.1. Изпитвания на връзката (Connectivity Test, ICT)

Изпитванията на връзката (ICT) проверяват способността на националните системи ШИС II да се свързват с централната система ШИС II.

Към 31 декември 2008 г. следните двадесет и седем държави-членки и потребители са приключили неформалните изпитвания на връзката: Австрия, Германия, Португалия, Люксембург, Гърция, Италия, Словения, Исландия, Финландия, Норвегия, Унгария, Нидерландия, Чешката република, Литва, Дания, Испания, Кипър, Швеция, Белгия, Полша, Естония, Малта, Латвия, Франция, Швейцария и Евроюст.

Следните три държави-членки и потребители са в процес на провеждане на изпитвания на връзката: Ирландия, Обединеното кралство и Европол.

2.1.5.2. Изпитвания за съответствие (Compliance Test, CT)

С изпитванията за съответствие се проверява взаимодействието между всяка отделна национална система ШИС II и централната система ШИС II въз основа на набор от предварително определени ситуации и параметри за изпитване, съгласувани с държавите-членки и потребителите. Националните системи в държавите-членки могат да притежават различни характеристики (напр. използване на национално копие, обработка на биометрични данни); Ето защо наборът от предварително определени ситуации и параметри за изпитване варира в зависимост от профила на държавата-членка.

Следните двадесет и шест държави-членки и потребители участваха в неофициалните изпитвания за съответствие: Австрия, Германия, Португалия, Люксембург, Гърция, Италия, Словения, Словакия, Исландия, Финландия, Норвегия, Унгария, Нидерландия, Чешката република, Литва, Дания, Испания, Кипър, Швеция, Белгия, Полша, Естония, Малта, Латвия, Франция и Швейцария.

От първото полугодие на 2008 г. насам бяха направени съществени подобрения както в централната ШИС ІІ, така и в националните системи. Въпреки това нито една държава-членка все още не е в състояние да проведе пълен набор изпитвания по предварително определени ситуации и параметри. По тази причина все още няма държава-членка, която може да демонстрира пълно съответствие. Това донякъде се дължи на проблеми в централната система на ШИС ІІ, но почти всички държави-членки и потребители също срещнаха проблеми в националните си системи. С оглед на тези резултати, след като бъде инсталирана следващата версия на софтуера за централната система на ШИС ІІ, държавите-членки и потребителите ще проведат наново официални изпитвания за съответствие.

2.1.5.3. Оперативно изпитване на системата (Operational Systems Test, OST)

С оперативното изпитване на системата се проверява дали централната система може да функционира с набор от свързани национални системи. В този етап на изпитване участват реални държави-членки и потребители вместо симулатори. Оперативното изпитване на системата бе преустановено на 4 септември 2008 г. заради редица сериозни проблеми, засягащи централната система, сред които:

- определени изпитвания, с които се проверява съгласуваността между данните, съхранявани в централната система и в националните системи, не даваха убедителни резултати;

- възникнаха проблеми при предаването на съобщения между централната система и националните системи; някои съобщения липсваха, докато други се дублираха;

- Оказа се невъзможно в рамките на предвидените срокове да се генерира и зарежда в централната система или в националните системи големият обем данни, необходими за провеждането на изпитванията.

Комисията незабавно придвижи въпроса до най-високо равнище в компанията, отговаряща за основния договор за проектиране. В съответствие с договора на изпълнителя бяха дадени двадесет дни да реши възникналите проблеми.

На 7 октомври изпълнителят докладва за постигнатите в този срок за корекции резултати. Изпълнителят отчете съществен напредък и изрази убедеността си в стабилността и резултатността на системата за приключване на оперативното изпитване. Експертите на Комисията, държавите-членки и потребителите обаче счетоха, че все още са налице твърде голяма несигурност и няколко нерешени проблема. В съответствие с това заключение на изпълнителя бе дадена възможност за един месец, през октомври, да коригира нерешените проблеми с подкрепата на онези държави-членки и потребители, изразили желание да направят изпитания на коригираните неизправности.

Оперативното изпитване на системата бе възобновено на 5 ноември и приключи на 17 декември. Към края на отчетния период оценката на това изпитване все още не бе приключена. Предварителният анализ сочи, че въпреки направените през есента съществени подобрения, крайният критерий на оперативното изпитване на системата (т.е. абсолютно никакви проблеми, свързани с блокиране, и сериозни програмни грешки) не е бил удовлетворен.

2.1.6. Оперативно управление

През отчетния период се състояха преговорите с Франция относно дейностите, които трябва да се предприемат за подготвяне на оперативния пуск на системата и за набиране и обучение на персонал за съвместното управление на ШИС ІІ, Визовата информационна система (ВИС) и Биометричната съпоставителна система (БСС). В началото на 2009 г. ще бъдат подписани измененията към съществуващите договори. Френските власти са срещнали трудности при набирането на персонал с подходяща квалификация.

3. Управление

3.1. График

Преустановяването на оперативното изпитване на системата през септември, последвалото закъснение във връзка с двадесетдневния срок за коригиране и допълнителният период за изпитване изчерпаха всички времеви резерви в плана на проекта. По тази причина е необходимо да се преработи графикът на проекта. Преди преработването обаче трябва да се изчака приключването на анализа на резултатите от оперативното изпитване. През септември държавите-членки и потребители очертаха редица условия за съставянето на реалистичен план, а именно:

(i) гаранция за стабилността на централната система;

(ii) постъпателен подход при изпитванията;

(iii) по-голяма яснота в оперативните и общите изпитвания.

Стана ясно също така, че в преработения график трябва да се отчитат финансовите и правните ограничения, с които държави-членки и потребители се съобразяват.

3.2. Финансово управление

Общите бюджетни кредити за ШИС II, предвидени в общия бюджет за 2008 г., възлизат на 26 216 484 EUR. На 21 декември 2007 г. Комисията прие решение за финансиране, предвиждащо общ бюджет от 19 000 000 EUR за ШИС II (оперативни разходи за Шенгенската информационна система и други оперативни разходи, които могат да произлязат от това включване) и 7 620 000 EUR за ШИС 1+ (инсталиране на комуникационна инфраструктура за ШИС 1+ и експлоатация и управление на комуникационна инфраструктура за ШИС 1+).

Тъй като бюджетът от 7 620 000 EUR за ШИС 1+ няма да се използва за тази дейност, която бе поета от Съвета в началото на 2008 г., сумата бе прехвърлена към ШИС II за допълнителни дейности, изискани от Съвета.

Другите основни елементи от разходите за ШИС II през 2008 г. бяха: подготовка за оперативно управление, обучение и инструменти, мрежа, подготовка за предаването на знанията за изходния код, договори с Франция и Австрия (оперативно управление), външна помощ за разработване и за контрол на качеството, промени в ШИС II, проучвания, правноконсултантски услуги, информационна кампания, инсталиране, експлоатация и управление на комуникационна инфраструктура за средата на ШИС II. Към края на отчетния период (в началото на декември 2008 г.) бяха поети задължения в размер на 76,1 % от общите бюджетни кредити за ШИС ІІ, а извършените плащания съответстваха на 57,33 % от бюджетните кредити за плащания.

3.3. Управление на проекта

Предвид факта, че проектът за ШИС ІІ предвижда разработването на централната система ШИС ІІ и на националните системи ШИС ІІ и комуникацията помежду им, редовните срещи между Комисията, държавите-членки и потребителите, както и прозрачните двустранни механизми за отчетност са основополагащи елементи в ефективното управление на проекта.

3.3.1. Управителен съвет на проекта

Освен службите на Комисията и изпълнителите по проекта в управителния съвет на проекта са поканени да участват представители на председателствата на ЕС и на Центъра ШИС 1+ на Шенгенската информационна система (C.SIS). Тази група се занимава с въпроси на договорите и наблюдава постигнатите резултати и основните етапи по проекта. През отчетния период Управителният съвет проведе пет заседания.

3.3.2. Комитет за ШИС II

При разработването на ШИС II Комисията се подпомага от комитета за ШИС II. В периода от юли до декември 2008 г. бяха проведени пет заседания на комитета за ШИС II.

Освен редовните заседания на комитета за ШИС II се организират и срещи на подгрупи на комитета с участието на експерти на държави-членки и потребители, на които се обсъждат в детайли технически въпроси. Обикновено тези заседания и срещи се съсредоточават върху проблеми, възникнали в контекста на постигането на конкретни резултати по проекта.

- „Консултативната група по изпитванията“ (КГИ) предоставя на комитета за ШИС II становища по въпроси, свързани с организацията, осъществяването и интерпретирането на изпитванията. През настоящия отчетен период групата проведе двадесет заседания.

- „Съветът за управление на промените“ (СУП) дава съвети относно класификацията, окачествяването и потенциалното отражение от корекцията на докладвани проблеми. Тази работна група, която също докладва на комитета за ШИС II, проведе четири срещи по време на настоящия отчетен период.

- След представянето на заключенията на групата по миграцията започнаха да се провеждат семинари по миграцията към ШИС ІІ, чиято цел е да дават съвети на комитета за ШИС ІІ и да извършват дейности по тази тема от ключова важност.

3.3.3. Планиране и координиране на национално равнище

В рамките на комитета за ШИС II е организирана работна група, съставена от националните ръководители по проекта (НРП) на държави-членки и потребители. На заседанията си НРП обсъждат подробното планиране, рискове и дейности по проекта на централно и национално равнище. През настоящия отчетен период се проведоха пет заседания на НРП.

Държавите-членки и потребителите бяха приканени да представят месечни доклади на заседанията на НРП с подробна и актуализирана информация за етапа на разработване, който са достигнали.

Като предохранителна мярка Комисията, държавите-членки и потребителите се споразумяха, че е желателно да се обмислят работата и процедурите, които мога да се окажат необходими, ако подновеното на 5 ноември оперативно изпитване на системата (OST) не покаже убедителни и окончателни резултати. Процесът включва техническо диагностициране на възникналите проблеми в проектирането на ШИС ІІ и очертаването на евентуални сценарии за действие в извънредни ситуации с цел поддържане на функционирането. За тази цел между средата на ноември и средата на декември под егидата на работната група на НРП се проведоха седем срещи на експерти и три семинара, чиято цел бе да се анализират нерешените технически проблеми в информационнотехнологичното проектиране и да се очертаят в общи линии стратегии за преодоляването им. Комисията освен това сключи договори с две големи консултантски компании, работещи в областта на информационните технологии, за да използва експертните им познания в проекта. Без да се пренебрегват някои отсенки в техническата им оценка, и двете компании в докладите си изразиха съгласие със заключението, че съществуващите все още проблеми могат да се решат, без да е необходимо цялостно преработване на софтуерното приложение, обслужващо ШИС ІІ, и че се налагат някои корекции и подобрения независимо от изхода на оперативното изпитване на системата (OST). Консултантите препоръчаха да се преразгледа методиката на изпитването и да се направят редица организационни промени, така че да се изгради цялостен подход за управлението на програмата.

3.3.4. Съветът

Комисията участва в заседанията на работните групи на Съвета и в заседанията на Съвета на министрите, отговорен за Шенгенската информационна система. На тези заседания Комисията докладва устно за напредъка по проекта за ШИС ІІ и за свързаните с него рискове. (Като рутинна практика Комисията представя месечен писмен доклад относно проекта за ШИС ІІ на комитета за ШИС ІІ, в който се разглеждат развитието на проекта и рисковете.)

Правните инструменти за миграцията към ШИС ІІ (Регламент (ЕО) № 1104/2008 на Съвета и Решение 2008/839/ПВР на Съвета относно миграцията от Шенгенската информационна система (ШИС 1+) към Шенгенската информационна система от второ поколение (ШИС II)) бяха приети от Съвета по ПВР на 24 октомври 2008 г. Напредъкът по проекта за ШИС ІІ бе представян и на всички заседания на комитета по член 36.

4. Приоритети за следващия отчетен период

4.1. Изготвяне и изпълнение на анализ и корективен план за справяне с неуспеха на оперативното изпитване на системата (OST)

За да идентифицира точно причините за съществуващите все още проблеми в системата, Комисията ще извърши задълбочен анализ на ШИС ІІ ( анализ на дълбоките причини ), като се основе на вече извършената през последните месеци на 2008 г. работа по вариантите за действие в извънредни ситуации и за смекчаване на негативни последствия.

На тази основа ще се състави и реализира специален план за „корективни“ действия. Неговата заявена цел ще бъде да насочи развитието на цялата система към ниво на стабилност и резултатност, което е поне еквивалентно на нивото, изисквано за успешно преминаване на оперативното изпитване на системата (OST).

Периодът за поправяне на програмни грешки трябва да се използва и за привеждане в съответствие на националните системи чрез провеждането на системни, диктувани от съществуващите проблеми, изпитвания, като целта е да се идентифицират и отстранят съществуващите все още разлики и разминавания в изпълнението.

4.2. Общ подход към управлението на програмата

За да гарантира нужната съгласуваност между разработването на централната система и националните системи, Комисията ще внедри обща структура за управлението на програмата, която ще интегрира текущия на централно и национално равнище развой и ще бъде платформа за съвместната работа на Комисията и изпълнителите с ръководителите на проекта на държавите-членки и потребителите. Структурата ще отговаря за развитието на системата ШИС ІІ в оставащите етапи от проекта – от периода за корекции, през фазата на общото изпитване и миграцията до пуска на системата. Една от първите задачи на структурата ще бъде изготвянето на нов общ график за ШИС ІІ, без да се накърняват съответните компетенции на Комисията и държавите-членки.

4.3. Изпитване

4.3.1. Към общ подход в изпитванията

Проведените от април 2008 г. насам изпитвания изтъкнаха някои недостатъци на сегашния план за изпитванията. По-конкретно, на много късен етап, след като системите бяха свързани помежду си, бяха установени проблеми в разбирането на спецификациите на системата.

За преодоляване на този проблем Комисията ще състави съвместно с експерти на държави-членки и потребители нов план за изпитванията, който ще се основава на общ подход към изпитванията и ще гарантира пълното участие на държави-членки и потребители. Това е пряк израз на търсения нов управленски подход за проекта като цяло. Този екип за общо изпитване следва да се сформира направо на обекта на централната система в Страсбург, за да се улесни комуникацията между Комисията, експертите по изпитванията на държавите-членки и потребителите, изпълнителите и бъдещите оператори на ШИС ІІ, които се обучават в Центъра на ШИС (C.SIS). Този общ подход се очаква да подобри целесъобразността на изпитванията и да ускори провеждането на фазите на изпитванията.

4.3.2. Изпитвания за временно приемане на системата (Provisional System Acceptance Tests, PSAT)

Възникналите проблеми при оперативното изпитване на системата (OST) доведоха до отлагане на етапа на изпитвания за временно приемане на системата (PSAT). В този етап следва да се създадат оперативно реалистични сценарии за изпитвания, в които, в най-добрия случай, участват всички държави-членки и потребители). Необходимите подготвителни стъпки за този етап на изпитвания бяха предприети в тясно сътрудничество с държавите-членки и потребителите. Въпреки че официално подготовката за PSAT започна през предходния отчетен период, тя трябваше да бъде преустановена поради проблемите с OST.

4.3.3. Подготовка за общо изпитване (GT)

Целта на общото изпитване (GT) е да се покаже, че Централната ШИС ІІ, комуникационната инфраструктура и взаимодействието между Централната ШИС ІІ и националните системи (N.SIS II) функционират в съответствие с техническите и функционални изисквания, предвидени в правните инструменти за ШИС ІІ. Изпитванията ще демонстрират също дали централната ШИС ІІ, комуникационната инфраструктура и взаимодействието между централната ШИС ІІ и националните системи (N.SIS II) могат да оперират в съответствие с нефункционални изисквания като устойчивост, наличност и резултатност. В момента се обсъжда на техническо ниво как най-добре могат да се оценят резултатите от изпитванията.

4.4. Разработки във връзка с миграцията

Проектирането на конвертора за миграцията ще продължи през следващия отчетен период. През следващия отчетен период следва да започнат и някои дейности за изпитване. Наличието на среда за изпитване на ШИС 1+ и подкрепата на държави-членки и потребители ще бъдат от решаващо значение за успеха на фазите на изпитване в процеса на миграцията.

4.5. Оперативно управление

Преговорите за втория договор с Австрия относно обучение и други услуги преди пускането в експлоатация и съставянето от Франция на длъжностната характеристика на администратора на резервното централно звено в Залцбург ще бъдат обсъдени между Комисията, Франция и Австрия.

Ще се потърси становището на експерти на държави-членки и потребители относно нивото на обслужване, което очакват да бъде предоставяно, за да може Комисията да оформи окончателно съответните разпоредби много преди датата на пускане в експлоатация.

4.6. Сигурност и защита на данните

Редовно се провеждат двустранни срещи между служители на Европейския надзорен орган по защита на данните (ЕНОЗД) и службите на Комисията, на които се обсъждат въпроси, свързани с ШИС ІІ. „Опис за 2009 г.“ на ЕНОЗД отчита, че се извършва подготовка за привеждането в действие на ШИС ІІ, в която ЕНОЗД ще получи надзорни функции.

5. Заключения

Оперативните изпитвания на системата показаха, че програмните грешки в централната ШИС ІІ са намалели между ноември и декември 2008 г. и че ШИС ІІ е функционално изправна.

През тази фаза обаче не бяха отстранени редица проблеми, което трябва да се решат. Те засягат съгласуваността на данните (необходим е механизъм, който да гарантира еквивалентността на данните в националните системи и централната система), устойчивостта и резултатността на системата.

Фактът, че съществуват все още някои програмни грешки и че е необходимо повече време за отстраняването им говори, че септември 2009 г. вече не е реалистичен срок за миграцията от ШИС 1+ към ШИС –І.

В тази ситуация е уместно да се приложи незабавно работен метод, който ще гарантира общ подход към проекта и ще включва концепциите за цялостен анализ, ефективна методика за провеждане, управление и мониторинг на изпитванията. Тези елементи са застъпени в корективния план и в инициативите за всеобхватно управление на проекта и за общ подход към изпитванията, които Комисията осъществява с подкрепата на Съвета.

ПРИЛОЖЕНИЕ I

Заседания на комитета за ШИС ІІ и на работната група

а) Проведени заседания през отчетния период

ЮЛИ 2008 г. |

2 | Заседание на националните ръководители по проекта |

3 | Комитет за ШИС II |

8 | Съвет за управление на промените |

9 | Управителен съвет на проекта |

СЕПТЕМВРИ 2008 г. |

10 | Управителен съвет на проекта |

17 | Заседание на националните ръководители по проекта |

18 | Комитет ШИС ІІ / Съвет за управление на промените / Семинар по миграция |

23 | Комитет SISVIS (технически ШИС ІІ) |

24 | Съвет за управление на промените |

ОКТОМВРИ 2008 г. |

8 | Управителен съвет на проекта |

14 | Заседание на националните ръководители по проекта |

15 | Комитет за ШИС II |

17 | Семинар по миграция |

23 | Съвет за управление на промените |

НОЕМВРИ 2008 г. |

13 | Управителен съвет на проекта / Семинар по миграция |

17 | Заседание на националните ръководители по проекта |

19 | Комитет за ШИС II |

26 | Съвет за управление на промените |

ДЕКЕМВРИ 2008 г. |

1 | Комитет SISVIS (SIRENE) |

10 | Управителен съвет на проекта |

17 | Заседание на националните ръководители по проекта / Комитет за ШИС ІІ |

б) Вече насрочени заседания за следващия отчетен период

ЯНУАРИ 2009 г. |

12 | Съвет за общо управление на проекта ШИС ІІ |

14 | Съвет за управление на промените / Семинар по миграция |

19 | Заседание на националните ръководители по проекта |

20 | Комитет SISVIS (технически ШИС ІІ) |

ФЕВРУАРИ 2009 г. |

2 | Съвет за общо управление на проекта ШИС ІІ |

10 | Съвет за общо управление на проекта ШИС ІІ |

16 | Съвет за общо управление на проекта ШИС ІІ |

18 | Съвет за управление на промените |

20 | Комитет SISVIS (SIRENE) |

24 | Съвет за общо управление на проекта ШИС ІІ |

25 | Заседание на националните ръководители по проекта |

26 | Комитет SISVIS (технически ШИС ІІ) |

МАРТ 2009 г. |

3 | Съвет за общо управление на проекта ШИС ІІ |

9 | Съвет за общо управление на проекта ШИС ІІ |

17 | Съвет за общо управление на проекта ШИС ІІ |

23 | Заседание на националните ръководители по проекта |

24 | Комитет SISVIS (технически ШИС ІІ) |

АПРИЛ 2009 г. |

21 | Заседание на националните ръководители по проекта |

22 | Комитет SISVIS (технически ШИС ІІ) |

[1] OВ L 328, 13 декември 2001 г., изменен с Регламент № 1988/2006 на Съвета, OВ L 411/1, 30.12.2006 г. (измененията в регламента от 2006 г. не се отнасят до член 6).

[2] През февруари 2008 г. Съветът създаде групата „Приятели на ШИС II“, която да проследи въвеждането на ШИС II в държавите-членки и сред потребителите.

[3] OВ L 299, 8.11.2008 г., стр. 1.

[4] ОВ L 299, 8.11.2008 г., стр. 43.

[5] Трябва да бъдат приключени мерките, необходими за използването на устройство за криптиране за ШИС II.